**ZAPISNIK**

**4. seje Strateškega sveta za preprečevanje sovražnega govora**

Četrtek, 11. 5. 2023

Prisotni člani: Petra Kovačec, Lenart J. Kučić, Andreja Lang, Breda Gačnik, Petra Bevek, dr. Gregor Hudrič, Katarina Bervar Sternad, dr. Barbara Rajgelj, mag. Brankica Petković, Tatjana Pirc, dr. Kaja Širok, Nika Kovač, Petra Bezjak Cirman, Ajda Bezenšek Špetič, Leja Barle

Odsotni: Kristina Pahor de Maiti, mag. Tina Kosi, Boštjan Vernik Šetinc, dr. Dragan Petrovec, dr. Marko Milosavljević

Ostali prisotni: Katja Zabukovec Kerin (Društvo za nenasilno komunikacijo), dr. Pascale Pečnik Emily, Nataša Pavšek

Sejo Strateškega sveta za preprečevanje sovražnega govora, ki se je pričela ob 13.30 uri, je vodila predsednica strateškega sveta, Nika Kovač.

**Dnevni red:**

* Potrditev dnevnega reda in zapisnika tretje seje
* Predstavitev in uvodni predavanji gostov
* Predstavitev gradiv s strani odgovornih oseb strateškega sveta in razprava
* Izbor ključnih predlogov
* Razno

**AD/1**

Člani sveta so potrdili dnevni red seje.

Strateški svet za preprečevanje sovražnega govora je potrdil dopolnitve zapisnika 3. seje Strateškega sveta za preprečevanje sovražnega govora.

**AD/2**

Članica Sveta Ajda Bezenšek Špetič in dr. Pascale Pečnik Emily sta predstavili delo Društva za strpne odnose Eksena, ki je nepridobitna, nevladna, človekoljubna, dobrodelna in humanitarna organizacija civilne družbe, ki se zavzema za uresničevanje človekovih in otrokovih pravic ter trajnostni razvoj in pomaga ljudem v stiski. Namen društva je skladno z načeli človekovih in otrokovih pravic ter trajnostnega razvoja prispevati k večji kakovosti življenja posameznika v vseh vidikih njegovega bivanja in k njegovi večji družbeni odgovornosti ter prispevati k napredku in trajnostnemu razvoju družbe, ki temelji na strpnosti, medsebojnemu spoštovanju, demokratičnosti, osebni svobodi, enakih možnostih, pravičnosti, enakopravnosti, solidarnosti in sožitju. Društvo opravlja svoje dejavnosti predvsem na področju socialnega varstva, vzgoje in izobraževanja, trajnostnega razvoja ter človekoljubne in humanitarne pomoči ljudem. Del dejavnosti pa opravlja tudi na področjih informiranja, zdravja in zdravstvenega varstva, kulture in športa. Društvo posebno pozornost posveča otrokom in mladim, zato aktivno deluje tudi na področju otrok in mladostnikov V društvu izvajajo projekte in aktivnosti, ki so podprti tudi na državni in mednarodni ravni.

**AD/3**

Katja Zabukovec Kerin iz Društva za nenasilno komunikacijo, ki se ukvarja s preprečevanjem nasilja v družbi in širjenjem principov nenasilne komunikacije, je poudarila, da je preventiva najboljši način reševanja problematike nasilja. S preventivo se lahko izognemo škodljivim posledicam nasilja. Društvo izvaja številne delavnice in predavanja oz. seminarje, zaposleni pa se redno izobražujejo tako doma kot v tujini, udeležujejo se in organizirajo okrogle mize, strokovne posvete in razprave ter pripravljajo strokovne prispevke iz teme.

Za uspešno preprečevanje nasilja v družbi je potrebno kontinuirano delovanje in celostni pristop. Zavedati se je treba, da je sovražni govor hkrati vzrok in posledica nasilja, odgovor nanj pa je vzpostavljanje strpnih in solidarnih skupnosti.

**AD/4**

Petra Bezjak Cirman, direktorica Urada za komuniciranje je podala predlog priporočil v zvezi z oblikovanjem nacionalne ozaveščevalne medresorske kampanje, strategije in akcijskega načrta za preprečevanje sovražnega govora. Teme sovražnega govora naj se vključijo v simulacijo seje vlade za dijake. Zagotovi naj se dolgoročno in stabilno financiranje projektov civilne družbe in raziskovalne sfere (Spletno oko, Časoris).

**AD/5**

V zvezi s sklepom št. 2, ki ga je Svet sprejel na 3. seji, in sicer: "Člani Strateškega sveta pregledajo dokumentacijo na temo Akta o digitalnih storitvah in podajo svoje mnenje na naslednji seji." je svet opravil razpravo.

Svet se glede organa, ki naj bi z namenom implementacije Akta o digitalnih storitvah opravljal naloge koordinatorja digitalnih storitev tudi na tej seji ni opredelil.

Svet se je seznanil s predlogom priporočila\*, ki ga je pripravila članica mag. Brankica Petković v sodelovanju s članom sveta dr. Markom Milosavljevićem, da se za te naloge ustanovi neodvisni organ, na katerega se hkrati prenesejo naloge regulacije elektronskih medijev, ki jih sedaj opravlja Agencija za komunikacijska omrežja in storitve Republike Slovenije (AKOS).

*\*Predlog priporočila iz prejšnjega odstavka:*

*Člani in članice Strateškega sveta glede predstavljenih elementov Akta o digitalnih storitvah in obveznosti, da Slovenija določi, kateri neodvisni organ bo opravljal naloge koordinatorja digitalnih storitev, vladi priporočajo:*

*- da za naloge koordinatorja digitalnih storitev ustanovi novi neodvisni organ, na katerega hkrati prenese še pristojnosti regulacije elektronskih medijev, ki jih trenutno opravlja Agencija za komunikacijska omrežja in storitve (Akos);*

*- da zasnovo novega regulatorja, ki bo pokrival področje elektronskih medijev in digitalnih storitev, zastavi na način, da lahko novi regulator v kratkem prevzame tudi pristojnosti regulatorja medijev, ki jih vsebuje predlog Evropskega akta o svobodi medijev in jih bo potrebno po sprejetju akta izvajati tudi v Sloveniji.*

*Dodatna priporočila vladi glede te teme, o katerih se lahko razprava in sklepanje preneseta na sejo sveta, ki bo obravnavala vsebinsko področje spleta:*

*- da za namen zagona in delovanja novega regulatorja medijev in digitalnih storitev, skladno z zahtevami Akta o digitalnih storitvah in predloga Evropskega akta o svobodi medijev, zagotovi ustrezne finančne, kadrovske in tehnične pogoje, ki omogočajo neodvisno, kakovostno in učinkovito uresničevanje pristojnosti regulatorja, s tem pa naredi strateški premik h krepitvi institucij regulacije medijev in digitalnih storitev kot ključnih akterjev pri zagotavljanju standardov razvoja delovanja medijev in digitalnih storitev ter zaščite javnega interesa na tem področju; pri tem pa kadrovski pogoji pomenijo ustrezno število vrhunskega osebja in strokovnjakov s specializiranimi znanji, ki se jim določijo ustrezno visoki plačni razredi, pri številu in strukturi kadra pa sledijo sorazmernosti z regulatorji medijev v drugih državah EU, ki štejejo za napredne in učinkovite na tem področju;*

*- da finančne vire za zagon in krepitev kadrovskih in tehničnih kapacitet novega neodvisnega organa zagotovi iz virov, iz katerih se sedaj področje regulacije elektronskih medijev financira pri Akosu, to pa niso proračunski viri, temveč finančne obveznosti izdajateljev medijev in ponudnikov posredniških in drugih storitev (kabelskih operaterjev idr.); pri zagotavljanju dodatnih finančnih virov se lahko a) opre na določila Akta o digitalnih storitvah, ki državam članicam dovoljuje, da vzpostavijo mehanizme financiranja na podlagi pristojbine za nadzor, in b) preuči možnosti za uvedbo »tehnološkega davka« velikim spletnim platformam po zgledu nekaterih drugih držav EU, del teh prihodkov bi se lahko poleg financiranja nadzora, ki ga opravlja regulator, uporabil za »sklad za novinarstvo in medije«, ki bi finančno podpiral novinarstvo, razvoj, inovacije, medijsko in informacijsko pismenost idr.*

**AD/6**

Predsednica Strateškega sveta seznani člane s predlogi priporočil za preprečevanje sovražnega govora v okviru sklopa: preventiva.

a.) Ozaveščanje

Predlog Priporočila: Vlada naj preko Ministrstva za delo, družino, socialne zadeve in enake možnosti zagotovi sistemski vir financiranja za izdatno in kontinuirano izvajanje preventivnih dejavnosti na področju

sovražnega govora. Preventivne dejavnosti naj obsegajo širok spekter pristopov (izobraževanje, neformalno izobraževanje, kampanje, novi inovativni pristopi), zajamejo različne skupine (mladi, starejši, ranljive skupine ipd.) in področja (mediji, javne institucije, kot so šole, bolnišnice, splet) ter posebno pozornost namenijo geografski pokritosti (lokalno, nacionalno, vključenost vseh regij).

Predlog Priporočila: Vlada naj državnemu zboru predlaga dopolnitev Odloka o strategiji upravljanja kapitalskih naložb države z neekonomskimi cilji ustvarjanja nediskriminatornega, varnega, nesovražnega in vključujočega delovnega in družbenega okolja. Državna podjetja kot npr. Slovenske železnice naj sodelujejo v kampanja ozaveščanja o ravnanju ob prisotnosti sovražnega govora in širjenju spoštljive komunikacije.

Predlog Priporočila: Spoprijem s pojavom sovražnega in sovraštvenega govora zahteva sodelovanje. Vlada naj se pri snovanju in izvedbi ozaveščevalnih kampanj poveže s platformami z veliko dosega in zaupanja (npr. Vesela šola).

Predlog Priporočila : Vlada naj krepi informiranje in zavedanje o virih pomoči ob prisotnosti sovražnega govora. Pripravi naj brošuro, ki jo dobijo vsi dijaki.

b.) Analiza in monitoring

Predlog Priporočila: Ministrstvo za vzgojo in izobraževanje naj oblikuje standardiziran merski pripomoček za notranjo evalvacijo za vrtce, šole, vzgojno-izobraževalne zavode in javne zavode. Služi naj evalviranju stanja v danem okolju in posebno pozornost nameni vsebinam, ki bodo omogočile oceno dejanske varnosti in občutka varnosti.

Predlog Priporočila: Da bi se problem medvrstniškega nasilja in njegovih posledic ustrezno in učinkovito naslavljal, je nujno potrebno, da se redno in na enovit, t.j. primerljiv način zbirajo podatki o njegovi pojavnosti. Predpogoj za pripravo in izvedbo dobrih ukrepov so kakovostni podatki.

V šolah naj se zato vsako drugo leto opravi anketa o pojavnosti nasilja, ki naj jo izpolnijo otroci, starši in zaposleni. Ankete naj bodo enotne za celotno Slovenijo, saj bo le tako mogoče zbirati istovrstne podatke. Analize ankete bodo tako podlaga za ukrepanje znotraj šole, obenem pa tudi za sistemske ukrepe. Nujno je, da se anketa opravlja na način, da ima vsakdo zagotovljen čas, prostor in popolno zasebnost, da deli svoje izkušnje v šolskem prostoru.

Predlog Priporočila: Potrebno je vzpostaviti supervizije za šolske in svetovalne delavke in jim nuditi potrebno oporo pri soočenju s sovražnim govorom.

c.) Ukrepi na področju marginaliziranih, ogroženih in ekonomsko depriviligiranih skupin

Predlog Priporočila: Vlada naj podpre uzakonitev možnosti hkratnega prejemanja Zoisove in Državne štipendije na način, ki ne vpliva na obseg drugih socialnih pravic, ki jih prejema gospodinjstvo, in s tem med mladostniki vzpostavi okolje, ki je bolj vključujoče in spodbudno kar lahko prispeva k preprečevanju sovražnega in sovraštvenega govora na podlagi ekonomskih razlik.

Predlog Priporočila: Vlada naj na centrih za socialno delo (CSD) okrepi delo z uporabniki, predvsem delo v družinah ter delo z žrtvami in povzročitelji nasilja. V ta namen naj okrepi izobraževanja in usposabljanja na področju nasilja v družini, nasilja na podlagi spola in sovražnega govora. CSDje naj vlada razbremeni birokratskih opravil, administriranja in odločanja o pravicah, kjer ni elementov socialnega dela.

Predlog Priporočila: Vlada naj v državnem proračunu zagotovi stabilno financiranje programa Projektno učenje mlajših odraslih (PUM-O) kot javnoveljavni program ter s tem zagotovi potrebna sredstva za njegovo nemoteno in neprekinjeno izvajanje.

Predlog Priporočila: Delovna skupina za pripravo pravilnika, ki opredeljuje postopek obravnave kršitve prepovedi spolnega in drugega nadlegovanja ter trpinčenja v študijskem okolju, ki deluje znotraj Ministrstva za visoko šolstvo, znanost in inovacije, naj omenjeni pravilnik pripravi do začetka študijskega leta 2023/2024.

Predlog Priporočila: Ob zavedanju avtonomije univerze in omejenega mandata strateškega sveta, svet priporoča univerzam vzpostavitev in sistematizacijo svetovalnih služb (oz.

psihosocialnih svetovalnic) na vseh višješolskih in visokošolskih zavodih po

Sloveniji.

Predlog Priporočila: Vlada naj v sodelovanju s stroko uredi področje psihoterapije in splošno uredi psihološko zdravstveno dejavnost tudi na zasebnem trgu ter se vzpostavi register izvajalcev dejavnosti.

Predlog Priporočila: Vlada naj zagotovi sistemsko financiranje za integracijske centre kot so medgeneracijski centri in centri za migrante. To so pomembni prostori za preprečevanje sovražnega in sovraštvenega govora in izgradnjo družbene kohezije in solidarnosti.

Predlog Priporočila: Centri za duševno zdravje otrok in mladostnikov, ki se vzpostavljajo, so ena pomembnejših ustanov za soočenje s stiskami s katerimi se srečujejo otroci in mladostniki, njihovo polno delovanje pa onemogoča kadrovski manko. Vlada naj nemudoma pristopi k ukrepom za kadrovsko izpopolnitev centrov za duševno zdravje otrok in mladostnikov, ki naj obsegajo izobraževalni sistem, plačni sistem in sistem organizacije dela, ki bo omogočal, da delavci dolgoročno ostajajo v institucijah in jih ne zapuščajo.

e.) Preventivni ukrepi na področju intimnopartnerskega nasilja in družine

Predlog Priporočila: Vlada naj poveča podporo družinam, v katerih živijo otroci le z enim od staršev, še zlasti ekonomsko ranljivim družinam in kjer obstaja sum na nasilje in sovražni govor. Posebno pozornost naj posveti sistemu določanja in izplačevanja preživnin in nadomestil preživnin tako, da določi minimalno preživnino ter prevzame vlogo posrednika med preživninskim zavezancem in preživninskim upravičencem oziroma njegovim zastopnikom tako, da upošteva družbene vidike podrejenosti otrok in žensk.

f.) Šport

Predlog Priporočila: Vlada naj spodbuja in podpira aktivnosti nacionalnih in lokalnih športnih organizacije za spoštljiv dialog. Ob zavedanju avtonomije športnih organizacij in omejenega mandata strateškega sveta, svet športnim organizacijam priporoča, da svoje disciplinske pravilnike dopolnijo z varstvom pred sovražnim govorom.

g.) Podjetja

Predlog Priporočila: Po vzoru ureditve trpinčenja na delovnem mestu oz. mobinga v 47. členu Zakona o delovnih razmerjih (ZDR) naj se v ZDR opredelijo tudi ukrepi za preprečevanje sovražnega govora.

Predlog Priporočila: Izvede naj se programe ozaveščanja o pomenu preprečevanja sovražnega govora na delovnem mestu in v gospodarstvu v sodelovanju gospodarskimi družbami in združenji pri tem naj se izpostavlja že vzpostavljene primere dobre prakse.

**Sklepi Strateškega sveta za preprečevanje sovražnega govora:**

**SKLEP ŠT. 1:**

Za potrebe lažjega komuniciranja med člani sveta se pripravi mailing lista. Podatki bodo uporabljeni izključno za namene obveščanja o sejah sveta, dogodkih ter za obvestila in javnosti ne bodo dostopni.

**SKLEP ŠT. 2:**

Glede organa, ki naj bi z namenom implementacije Akta o digitalnih storitvah opravljal naloge koordinatorja digitalnih storitev, je svet sklenil, da bo o tej temi podrobno razpravljal in sprejel priporočila v sklopu obravnave področja splet.

**SKLEP ŠT. 3:**

Člani Strateškega sveta so soglasno potrdili predlagana priporočila v okviru sklopa preventiva.

**SKLEP ŠT. 4:**

Strateški svet v luči dogodkov v Beogradu priporoča organizacijo medgeneracijskega posveta otrok in odločevalcev za izoblikovanje sistemskih priporočil ter ponovno seznanitev pristojnih ministrstev s predlogi priporočil sveta iz sklopa izobraževanje. Člani in članice strateškega sveta so izrazili željo, da so partner za posvetovanje predsednika vlade ob akutnih situacijah.

Seja se je zaključila ob 15.50 uri.

Zapisala: Leja Barle

 Nika Kovač

 Predsednica Strateškega sveta za preprečevanje sovražnega govora